**Beletrizovaný životopis mojej osoby**

Streda, 7. júna 2006, pre niekoho len obyčajný dátum spred vyše pätnástich rokov. Ale pre mňa najdôležitejší deň v mojom živote. Presne o jedenástej hodine doobeda som sa narodil v pôrodnici v Šaci.

Pár mesiacov potom ako som sa narodil sme sa presťahovali na sídlisko Ťahanovce, kde bývam doteraz. Som najmladšie dieťa a zároveň jediný chlapec v rodine, takže si viete predstaviť tú radosť, keď som sa narodil. Všetci prišli zablahoželať mojim rodičom a každý si ma chcel na chvíľku podržať na rukách. O pár dní nastal ďalší veľký deň - moje krstiny.

Pomaly plynuli dni, týždne a mesiace a ja som rástol ako z vody. Začal som objavovať svoj svet. Štvornožky som sa batolil po našom byte a náramne rád som hneval rodičov vŕzganím s dverami alebo búchaním po skrinkách, či ťahaním závesov. Pri týchto zábavkách mi často robila spoločnosť moja staršia sestra – Natália.

Po štyroch rokoch, počas ktorých som mal rodičov pri sebe nastal v mojom živote zásadný obrat. Rodičia ma poslali do škôlky, kde som musel byť celý deň a bez rodičov. Zo začiatku to bolo ťažké, ale chodil som tam so svojou sestrou, takže sa to dalo zvládnuť. Neskôr sa mi tam tak zapáčilo, že som sa dokonca ráno do škôlky tešil. Nečudo, veď som si tam našiel kamarátov.

Celé dni sme sa hrali, zabávali a ani sme sa nenazdali a nastal čas vymeniť hračky za zošity. Skončili sa dni plné bezstarostných hier, začala sa nová kapitola v knihe života. Jednoducho začal som chodiť do školy. Presnejšie na Základnú školu Belehradská v Košiciach na sídlisku Ťahanovce. Tam som sa popasoval s prvými písmenkami, slovami, vetami a príkladmi. V polovici prvého ročníka som nastúpil na základnú umeleckú školu na Jantárovej ulici. Chcel som hrať na gitare ale bol som na to veľmi malý, tak ma rodičia prihlásili na klavír.

Tak pomaly prešli štyri pokojné roky a dokončil som prvý stupeň základnej školy. O rok na to som absolvoval prvý stupeň na umeleckej škole a rozhodol som sa pokračovať, keďže mi to veľmi išlo. Čas letel ako o preteky.

Akoby mávnutím čarovného prútika prešli ďalšie roky a ja som bol deviatak. Deviaty ročník bol veľmi zvláštny, väčšinu školského roka sme sa kvôli covidu učili z domu. Do školy sme sa vrátli tesne pred prijímacími skúškami na stredné školy. Oveľa pohodlnejšie a príjemnejšie boli počítačové hry a prechádzky s kamarátmi. Veľa sme sa spolu nasmiali a doteraz na naše úlety radi spomíname. Keďže som vedel, že ma bude baviť elektrotechnika, programovanie a počítačové siete, rozhodol som sa pre Strednú priemyselnú školu elektrotechnickú v Košiciach, kam som podal prihlášku na dva odbory, na ktoré ma dokonca aj prijali.

Prvý rok na strednej je pre mňa zaujímavý. Okrem toho, že som sa opäť ocitol v novom kolektíve a teda som znovu bližšie spoznal pár ľudí, som zmenil štýl života. Už sa nemusím učiť na každý predmet ako na základnej škole, okrem slovenčiny, ale môžem častejšie chodiť von a nemusím sa toľko stresovať či som dobre naučený.

Mám v pláne ísť aj na vysokú školu. Ešte neviem na akú vysokú školu pôjdem, ale pravdepodobne pôjdem na Technickú univerzitu kde budem pokračovať v programovaní alebo v spravovaní počítačových sieti pretože v budúcnosti by som chcel pracovať ako programátor alebo administrátor sieti.