**Literárna komunikácia, literárne druhy**

**Ukážka 1:**

Medzitým Daidalovi sa spriečila Kréta i dlhá rozluka s vlasťou a zahorel túžbou po rodnom kraji, lenže ho zvieralo more. „Hoc Minos hatá mi cestu zemou aj morom, nebo je voľné, zutekám i tadiaľ,“ povie si. „Čo by priam nad všetkým vládol, moc nad vzduchom nemá!“

Po týchto slovách sa upriami na nové dielo, čo má prírodu zmeniť. Rad za radom ukladá pierka, od tých najmenších začnúc a krátke dlhými kryjúc, akoby na stráni rástli: tak pastierska syringa (dychový píšťalový nástroj)zavše skladá sa z nerovných píšťal a dohora pomaly vzrastá. Uprostred zviaže ich niťou a naspodu zalepí voskom. Keď ich poskladá všetky, svoj výtvor neveľmi zahne, aby sa ponášal na vtáčie krídla. Mladučký Ikar tmolil sa pri ňom a nevediac, že sa hrá so svojou skazou, s jasavou tvárou to chytal pierka, čo do vzduchu dvíhal povievajúci vánok, to zasa prstami mädlil žltkastý vosk a otcovi prekážal zábavou svojou v čudesnej práci. Keď umelec – tvorca priložil ruku k dielu posledný raz, tu oboma krídlami vzniesol do výšky svoje telo a držal sa v čerenom vzduchu.

Popritom poúča syna a vraví: „Prostrednej dráhy, Ikaros, drž sa. Ak zostúpiš k zemi, krídla ti veľmi oťaží voda, ak vystúpiš k nebu, spáli ich slnce. Medzi oboma leť! A nehľaď, kde žiari Veľký voz či Orión s taseným mečom. Po mojich stopách sa vznášaj!“ Zároveň dá mu i radu, ako sa lieta, a neznáme krídla mu na plecia pripne.

Uprostred práce a výstrah sa zrosili starcovi oči, chveli sa otcove ruky. Napokon pobozkal syna, ktorého nikdy už nemal viac bozkať a, vznesúc sa vozvýš, pred svojím synom sa uberá stále, strachom sa trasúc, tak ako vták, čo prvý raz potomstvo vyvádza z hniezda, čoraz ďalej ho láka a v záhubnom umení cvičí, krídlami máva a medzitým synove sleduje zrakom.

Keď ich uvidel ktosi, čo rybáril ohybným prútom alebo o kyjak opretý pastier či o svoj pluh oráč, stŕpol a mihlo mu hlavou, že sú to akiste božstvá, čo sa tak môžu povetrím vznášať. A po ľavej strane mali už Junónin Samos (a za chrtbom Délos a Paros), napravo Lebintos ležal a Kalymna bohatá na med, keď zrazu odvážny let sa začal chlapcovi páčiť: vybočil z otcových stôp a túžbou po nebi hnaný pustil sa do vyšších sfér. Tu blízkosť prudkého slnca zmäkčila voňavý vosk, čo pierka pospolu držal, až sa vosk roztopil celkom: holými rukami máva Ikar a, utratiac krídla, už nemá čím do vzduchu zabrať.

Ústa, čo volali otcovo meno, pohltí voda belasej hlbiny mora, čo po ňom dostalo meno.

Nešťastný otec, no už nie otec, zúfalo kričal: “Ikaros, Ikaros, kdeže si? Ikaros, kde ťa mám hľadať? Ikaros,“ jednostaj volal. Vtom uvidiac na vlnách pierka, prekľaje umenie svoje a nebohé synovo telo do hrobu vloží. Kraj odvtedy volá sa mŕtveho menom.

Ovídius: Metamorfózy

**Ukážka 2:**

*Pokojný večer na vŕšky padal,*

*na sivé polia.*

*V poslednom lúči starootcovská*

*horela roľa.*

*Z cudziny tulák vkročil som na ňu*

*bázlivou nohou.*

*Slnko jak koráb v krvavých vodách*

*plá pod oblohou.*

*Strnište suché na vlhkých hrudách*

*pod nohou praská.*

*Zdá sa, že ktosi vedľa mňa kráča –*

*na čele vráska,*

*v láskavom oku jakoby krotká*

*výčitka nemá:*

*-prečo si nechal otcovskú pôdu?*

*Obrancu nemá!*

*Celý deň slnko, predsa je vlhká*

*otcovská roľa.*

*Stáletia tiekli poddaných slzy*

*na naše polia,*

*stáletia tiekli – nemôž’ byť suchá*

*poddaných roľa,*

*darmo ich suší ohnivé slnko,*

*dnes ešte bolia.*

*Z cudziny tulák pod hruškou stál som*

*zotlenou spola.*

*Poddaných krvou napitá pôda*

*domov ma volá…*

*A v srdci stony robotných otcov*

*zreli mi v semä…*

*Vyklíčia ešte zubále dračie*

*z poddaných zeme?*

Ivan Krasko: Otcova roľa

**Ukážka č. 3**

Matka (výkrik): Tu je, tu v kúte…

Jano: Už ťa mám. (Telo padá.) Jedna ti je dosť? (Zohne sa.) Kto je to? Kto tu leží?

Paľo: Mať si zabil.

Jano: Ako… Ako sa sem dostali… Nie! Teba som musel!

Paľo: Mamka, to bola tá cesta? A ja som si myslel, že preto skríkli na Jana, lebo chceli, aby ma zabil. Preto som neušiel, preto som čakal, kým neudrie, zaťal zuby a nepohol sa, ani keď priskočil ku mne. Ale oni sa hodili na mňa. Len vtedy som vedel, čo chcú, keď im preklal srdce.

Jano: Srdce… Prekliata ruka… Prekliaty nôž! Ako to mohli urobiť? Hodili sa na teba. A vedeli, čo ich čaká. Tak ťa milovali, že život dali za teba. Len ako mohli chcieť, aby ich syn zabil?

Július Barč-Ivan – Matka (úryvok, upravené)

**Rozprávač**

**Ukážka č. 1**

Öyvind sedel sám a pred sebou videl budúcnosť ako dlhú jagajúcu sa ľadovú plochu, na ktorú sa prvý raz pustil, aby prešiel od jedného brehu k druhému. Cítil, že ho zo všetkých strán tiesni chudoba, a preto sa mu všetky myšlienky sústredili na to, aby sa jej striasol.

Matka sedela pri kolovrate, pospevovala si, a kým on sa obliekal, ona myslela na časy, keď sama chodila tancovať.

Učiteľ skoro zbadal, že to už nie je ten starý Öyvind, ktorý sa učil, keď sa mu zachcelo... Chcel preniknúť k chlapcovmu srdcu a pomôcť mu.

*Björnstjerne Björnson – Veselý chlapec*

**Ukážka č. 2**

Aj v temnote cítil starec blízkosť rána. K lietajúcim rybám pociťoval nehu, veď na oceáne boli jeho najväčšími priateľmi...

Ryba, ty ma zabíjaš, pomyslel si starec. Pre mňa, za mňa, zabi si ma. Čerta sa starám, kto koho zabije. Už ti v hlave straší, pomyslel si. Starec spustil lano, pristúpil ho nohou a zdvihol harpúnu tak vysoko ako len vládal.

Ernest Hemingway – Starec a more

**Ukážka č. 3**

Som vydatá už desať rokov. Viem, čo je to žiť celkom pre človeka a s človekom, ktorého milujem nadovšetko na svete. Pokladám sa za nekonečne šťastnú, takú šťastnú, že to ani slovami nemožno vyjadriť. V prvých rokoch manželstva bol pán Rochester stále slepý. Azda práve táto okolnosť nás tak veľmi zblížila. Bola som mu vtedy jeho zrakom, bola som doslova – ako ma často nazýval – zrenicou jeho oka.

*Charlotte Brontëová – Jana Eyrová*

**Rým**

**Ukážka č. 1**

Som vo znamení pokoja,

predś zvem ťa, Život, do boja

od ranných do večerných zôr

pre krásnu dcéru čiernych hôr.

I. Krasko

**Ukážka č. 2**

Objímam Vesnu, krásavicu,

rozmarným, nežným pohľadom,

som navštívil jej rodný dom,

nesúc jej srdca polovicu.

**Ukážka č. 3**

Za mier musí básnik do olova

tvrdo písať spravodlivú zášť

Sláviť musí jasným zvonom slova

Radostnú a rozkvitnutú vlasť.

M. Rúfus

**Ukážka č. 4**

Ja šiel som – neviem prečo,

sám v cudzí, veľký svet,

nájsť vari mieru poklad,

snáď blaha rudý kvet. (V. Roy)

**Ukážka č. 5**

Ale buď mocná v tichu,

ako je ruží pýcha,

ako je ruží stud,

a cestou do zániku

ty, ktorý nezaniká,

človeka neodsúď.

J. Kostra

J. Smrek